**Livsprioriteter!**

Hvad oplever du er det vigtigste for dig i livet?

Måske har du et klart svar på dette spørgsmål, måske sætter det dine tanker i gang eller måske synes du sådan et spørgsmål er enten overfladisk eller irriterende.

Vi bliver som mennesker sjældent tvunget til helt alvorligt, at forholde os til dette spørgsmål.

Hvis spørgsmålet alligevel kalder på noget i dig, så vov at lukke øjnene og bliv stille i et par minutter og mærk efter, hvorfor det gør det.

Hvis vi ikke stopper op, så er det primært andre omkring os, og ikke os selv, der kan se hvad der er vigtigt for os. Livsprioriteter springer ud af hvad vi tror giver vores liv glæde og tryghed, og de er derfor altid med til at styre vores handlinger, også når vi ikke selv kan se dem, eller sætte ord på dem.

Når Jesus talte til mennesker, så var livsprioriteter og de handlinger der springer ud af dem, helt centrale i hans undervisning. Han talte om prioriteter, der kun gav os falsk tryghed og prioriteter som i værste fald kunne æde os op indefra. Jesus talte om bekymringer og deres plads i vores liv og som noget af det vigtigste talte Jesus om relationer, i forhold til både skaberen og i forhold til os mennesker imellem.

Jesus talte om vores trang til oprør og dets ødelæggende kraft og Jesus talte om muligheden for tilgivelse og dens genoprettende kraft.

Og jeg tror at hvis vi bliver stille og lytter/mærker efter, så kan vi også i dag høre, hvad han gerne vil tale til os om i dag.

Må Gud i dag, give dig en større fred og glæde i hjertet!

De kærligste hilsner

Anders Hyldgård